google/wiki40b huggingface dataset:
Ilzenes muiža

Ilzenes muiža (arī Ilsenes muiža, vācu: Ilsen) bija muiža Alūksnes novada Ilzenes pagasta Ilzenē. Ilzenes muiža rakstos pirmo reiz minēta 1690. gadā un ilgāku laiku piederēja Kapenhauzenu dzimtai. Kungu māja celta 1740. gadā klasicisma stilā.  Vislielākais muižas uzplaukums saistās ar 1881. gadu, kad Ilzenes muižā sākas lieli pārbūves darbi. Izveidots parks. Pie ēkas galvenās ieejas izveidots plašs parādes laukums un iestādītas četras ozolu aleju rindas.
Mūsdienās pils un apkārtējās ēkas ir sliktā stāvoklī. No barona laikiem ir tikai saglabājies tad liktais parkets zālē un vienā no telpām. 1996. gadā apskatīt muižu no Vācijas bija ieradusies barona Kampenhauzena meita Gizella kopā ar mazdēlu. Ilzenes parka stādījumi atzīti par īpaši aizsargājamu dabas objektu.
Muiža ir vietējas nozīmes arhitektūras piemineklis. Kā atsevišķi kultūras pieminekļi izcelti arī kungu māja un pumpja māja.
Higsa bozons

Higsa bozons jeb Higsa daļiņa ir elementārdaļiņa, kuru paredz Standartmodelis. Higsa bozons pieder pie skalārajām daļiņām, jo tā spins ir nulle. Tāpat kā visi bozoni, Higsa daļiņa pakļaujas Bozes—Einšteina statistikai. Higsa bozons ir neatņemama Standartmodeļa sastāvdaļa, jo ar to ir saistīts elektrovājās simetrijas spontānās laušanas process (Higsa mehānisms), kas izskaidro, kāpēc vājās mijiedarbības nesējdaļiņām (W un Z bozoniem) ir masa, bet elektromagnētiskās mijiedarbības nesējdaļiņai jeb kvantam — fotonam — miera masas nav. Skalāru lauku, kura kvanti ir Higsa daļiņas, sauc par Higsa lauku. Tiek uzskatīts, ka mijiedarbība ar Higsa lauku piešķir masu visām citām elementārdaļiņām. Atkarībā no Higsa mehānisma realizācijas, teorija paredz vienu vai vairākus Higsa bozonu veidus ar atšķirīgām masām. Saskaņā ar CERN organizācijas eksperimentāliem datiem Higsa bozona masa ir 126,5 ± 0,6 GeV/c².

Vēsture

Skalāru lauku, kas aizpilda Visumu, nav atdalāms no telpas un nesakrīt ar gravitācijas lauku, postulējis angļu fiziķis Pīters Higss 1964. gadā.
2012. gada 4. jūlijā CERN paziņoja par Higsa bozona atklāšanu ar varbūtību 4,9 σ (sigma).

Higsa daļiņas meklējumi

CERN Lielajā elektronu-pozitronu kolaiderā (LEP) 2001. gadā veiktie eksperimenti, satriecot kopā daļiņas ar summāro enerģiju 208 GeV, nedeva viennozīmīgus pierādījumus Higsa daļiņas eksistencei. Lielā hadronu kolaidera darbības rezultātā iegūtie eksperimentālie dati nepārprotami norāda uz šīs daļiņas eksistenci. Attiecīgi tas ir galīgais Standartmodeļa pareizības pierādījums.

Higsa bozons masu kultūrā

Plašsaziņas līdzekļos Higsa bozons dažkārt tiek populistiski dēvēts par "Dieva daļiņu", bet Higsa lauks — par Dieva izpausmi, jo tas rada visu mūsu Visuma masu, bet Higsa daļiņas atklāšanai ir ārkārtīgi liela loma mūsu pasaules izpratnē.
Higss, pats būdams ateists, neatbalsta šo nosaukumu, sakot, ka tādējādi varētu tikt aizskartas ticīgo jūtas. Šis apzīmējums izplatījās kopš 1993. gadā Leons Ledermans (1988. gada Nobela prēmijas fizikā laureāts) sarakstīja populārzinātnisku grāmatu, kuras nosaukumā bija ietverti vārdi "Dieva daļiņa" (The God Particle: If the Universe Is the Answer, What Is the Question?). Patiesībā Ledermans gribēja nosaukumā likt "Nolādētā daļiņa" (Goddamn Particle), bet grāmatas izdevējs stingri pastāvēja uz apzīmējumu "Dieva daļiņa".
Pastāvēja uzskati, ka šīs daļiņas mākslīga iegūšana varētu izsaukt nekontrolējamu masas pieaugšanas ķēdes reakciju un melnā cauruma izveidošanos vai tā saucamās dīvainās matērijas rašanos, tomēr līdz šim nekas tāds nav novērots. Ja Higsa bozonu nebūtu izdevies iegūt, pašreizējā elementārdaļiņu fizika tiktu sakompromitēta. Vairākums fiziķu krasi norobežojas no tamlīdzīgiem apgalvojumiem.
Dora Stučka

Dzīvesgājums

Dzimusi 1870. gada 27. augustā Kalkūnes pagasta Randenes muižas īpašnieka Krišjāņa Pliekšāna (ap 1828–1891) un viņa sievas Dārtas (ap 1828–1899) ģimenē. Viņa tēvs nomāja un apsaimniekoja pusmuižas, tādēļ ģimene bieži mainīja dzīvesvietu, un Doras bērnība pagāja vairākās Sēlijas (Randenes, Berķeneles) un Latgales (Vasiļovas un Jasmuižas) muižās. Pēc tēva nāves 1891. gadā kopā ar māti un māsu pārcēlās uz Jelgavu pie vecākā brāļa Jāņa. Studēja Cīrihes un Monpeljē universitātēs (1892-1897), piedalījās II Internacionāles kongresā Cīrihē (1893). Pēc atgriešanās dzimtenē darbojās Jaunās strāvas laikrakstā "Dienas Lapa" (1897). Apprecējās ar Pēteri Stučku.
Pēc jaunstrāvnieku arestiem un notiesāšanas 1899. gadā kopā ar P. Stučku dzīvoja Vitebskā, vēlāk izsūtījumā Slobodskā. Pēc vīra atbrīvošanās dzīvoja Vitebskā (1903-1906), pēc 1905. gada revolūcijas apspiešanas atgriezās Rīgā. No 1907. gada dzīvoja Pēterburgā. Kad 1919. gadā viņas vīrs P. Stučka kļuva par LSPR valdības vadītāju, dzīvoja Rīgā, pēc tam Rēzeknē. No 1920. gada dzīvoja Maskavā, pēc Otrā pasaules kara atgriezās Rīgā.
Mirusi 1950. gada 9. maijā Rīgā, apbedīta Raiņa kapos.
Firaxis Games

Firaxis Games ir ASV datorspēļu uzņēmums. 1996. gadā to nodibināja Sids Maijers, Džefs Brigs un Braiens Reinoldss. Kompānija ir specializējusies stratēģiju žanra spēļu izstrādē.
Aplāde

Aplāde jeb podraide (angļu: podcast) ir periodiski izdots skaņu, video, PDF vai EPub datņu kopums, ko ar tīmekļa sindikācijas palīdzību no Vispasaules tīmekļa lejuplādē datorā vai padara pieejamu straumēšanai tiešsaistē. Saliktenis "podraide" ir veidots no vārdiem "iPod" un "raidīt", jo sākotnēji aplādes varēja klausīties tikai no kabatas atskaņošanas ierīcēm.
Karma

Skatījumi

Dažās tradīcijās (piem., vēdāntas) tiek uzskatīts, ka arī Dievam ir kaut kāda loma cēloņu un seku ciklā, piemēram, kā karmas seku "piespēlētājam" vai kā tam, kas atsevišķos gadījumos ir atbildīgs par kāda karmas mainīšanu. Budisma sekotāji kopumā un daudzi hinduisti uzskata, ka dabiskie cēloņsakarību principi var sniegt pietiekamu skaidrojumu karmas sekām. Pastāv arī uzskats, ka satguru (garīgais skolotājs par kuru tiek uzskatīts, ka tas pats jau guvis apskaidrību, kurš rīkojas Dieva vārdā, var daļēji atvieglot sava mācekļa karmu.
Arī vairākos Bībeles fragmentos minēti karmisku saistību un seku motīvi.

Karmas likums

Visas dzīvās būtnes ir atbildīgas par savu karmu — par savām rīcībām un to sekām kā arī par sevis atbrīvošanu no samsāras jeb pārdzimšanas rituma. Karmas likuma koncepts atrodams jau agrīnajās upanišadās.
Ezotēriski kristīgajās tradīcijās - eseniešu un vēlāk arī rožkrustiešu tika mācīts t.s. "Cēloņu un seku likums". Tomēr šīs rietumnieciskās ezotēriskās tradīcijas tam pievieno atsauci uz Jēzus Kristus mācību - par to, ka grēku un nāves likumu, pārvarēt mīlestība uz Dievu, kas arī atjaunos nemirstību.

Izņēmumi

Tiek uzskatīts, ka tāda rīcība, ko veic mokšu jeb atbrīvošanos sasniedzis indivīds, nerada karmiskas sekas - jebkuru tādu rīcību dēvē par dharmu.

Ceturtais stāvoklis

Hinduismā pastāv uzskats, ka viss atrodas nemitīgā radīšanas, uzturēšanas un iznīcināšanas stāvoklī. Līdzīgi arī prāts rada domu, uztur to vai kādu laiku tai seko un galu galā doma izbeidzas (iespējams, lai dotu vietu citai domai). Papildus šiem trim stāvokļiem hinduismā tiek runāts par vēl ceturto stāvokli, ko dēvē par tīro apziņu jeb turja (turiya). Šajā stāvoklī prāts nav iesaistīts domāšanas procesā, bet gan tikai "novēro domas". Rīcības šajā stāvoklī nerada karmu. Meditācija ir prakse, kuras mērķis ir dot iespēju nonākt šādā stāvoklī. Indivīds, kas pastāvīgi atrodas turja stāvoklī tiek uzskatīts par tādu, kas sasniedzis mokšu un viņa rīcības notiek tikai kā reakcijas uz apkārt notiekošo, bet ne vairs kā domas rezultāts un tās nerada karmiskas sekas.
Sērmūkšu pagasts

Vēsture

Dibināts pēc muižu pagastu likvidēšanas sakarā ar 1866. gada pagastu pašvaldību likuma pieņemšanu. 1935. gadā pagasta platība bija 91,02 km² un tajā bija 1228 iedzīvotāji.
1945. gada 8. oktobrī pagastā izveidoja Bānūžu un Sērmūkšu ciema padomes. Pagastu likvidēja 1949. gada 31. decembrī, ciemus iekļaujot Cēsu rajonā. Mūsdienās Sērmūkšu pagasta teritorija Amatas novada Skujenes pagastā, Vecpiebalgas novada Taurenes pagastā un neliela daļa Cēsu novada Vaives pagastā.
Viljams Hūks

Biogrāfija

Piedzimis Ņujorkas štatā. Otrais pasaules kara laikā saslimis ar tuberkulozi, taču 1950. gados iesaistījies Ņujorkas pilsēta kultūras un šaha dzīvē. 1957. gadā apprecējies un pārcēlies uz dzīvi Britu Virdžīnās, kur uzcēlis māju un nodzīvojis līdz mūža beigām.
Pārstāvējis Britu Virdžīnu un ASV Virdžīnu komandas Pasaules šaha olimpiādēs, kurās piedalījies 17 reizes (1968-1970, 1974-1994, 2002-2008). Kopējā visu laiku statistikā pēc piedalīšanās skaita Hūks dala ceturto vietu atpaliekot tikai no Euhenio Torres, Lajoša Portiša un Heiki Vesterinena. Individuālajā vērtējumā izcīnījis zelta (1980) un sudraba (1976) medaļas. 1969. gadā piedalījies arī Pasaules šaha čempiona nosaukuma izcīņas Dienvidamerikas zonas turnīrā Kito, kur 13 dalībnieku konkurencē ieņēmis 9. vietu.
Par savām šahista gaitām sarakstījis atmiņu grāmatu Hooked On Chess: A Memoir (ISBN 978-90-5691-220-8), kura izdota 2008. gadā. Grāmatā aprakstījis savas šaha partijas ar tādām personībām kā Stenlijs Kubriks, Marsels Dišāns, kā arī šaha lielmeistariem Migelu Naidorfu un Robertu Fišeru, kuru Hūks pēc viņa vārdiem bija četras reizes pārspējis šaha ātrspēlē nākamā Pasaules čempiona šahista gaitu sākumā.
Narkomānija

Toksikomānija

Patoloģisku tieksmi lietot citas centrālo nervu sistēmu ietekmējošas substances, kas nav narkotiskās vielas, (piemēram, inhalantus, benzīna un līmju izgarojumus, marihuānu, MDMA) dēvē par toksikomāniju.
Natija Džandžgava

Biogrāfija

1990. gadā piedalījusies PSRS sieviešu šaha čempionāta finālā, kurā palikusi 18. vietā. 1991. gadā pārstāvējusi Gruziju Pasaules junioru šaha čempionātā U20 meiteņu vecuma kategorijā, kurā ierindojusies 5. vietā. 1993. gadā dalījusi pirmo vietu starptautiskā sieviešu šaha turnīrā Poličkā. 1994. gadā uzvarējusi Gruzijas sieviešu šaha čempionātā. 1995. gadā Kišiņevā piedalījusies Pasaules čempionāta šahā sievietēm starpzonu turnīrā, kurā ieņēmusi 49. vietu.
Par panākumiem turnīros FIDE 1995. gadā viņai piešķīrusi starptautiskās meistares (WIM) nosaukumu.
Svarcelšana

Svarcelšana ir spēka sporta veids, kurā mērķis ir uzcelt virs galvas pēc iespējas lielākas masas svaru stieni. Pamatā mūsdienās svarcelšanā sacenšas tikai divcīņā, t.i., raušanā un grūšanā, un paceltās masas skaita kopā.
Svarcelšana olimpiskajās spēlēs ir jau kopš 1896. gada (nebija 1900., 1908. un 1912. gadā). Šajā laikā sacensību programma un svarcēlāju kategorijas ir mainījušās. Līdz svarcelšanas un kultūrisma federācijas (FIH) izveidošanai, svarcelāji sacentās spiešanā un grūšanā ar abām rokām, dažreiz arī raušanā un grūšanā ar vienu roku. Kopš 1920. gada svarcelšanas programmā bija trīscīņa (raušana, grūšana ar vienu roku un grūšana ar abām rokām). Kopš 1924. gada - pieccīņa (raušana un grūšana ar vienu roku, spiešana, raušana un grūšana ar abām rokām). No 1928. gada līdz 1972. gadam atkal trīscīņa (spiešana, raušana un grušana ar abām rokām) un visbeidzot no 1976. gada jau pieminētā divcīņa.
Svarcelšanu nevajadzētu jaukt ar spēka trīscīņu (pauerliftingu), kultūrismu (bodibildings, arī fitness) vai vispārīgiem spēka treniņiem, izmantojot svara stieni. Svarcelšana ir olimpiskais sporta veids, kas sastāv no divām disciplīnām – raušanas un grūšanas.
Gundaris Pone

Dzīvesgājums

Dzimis 1932. gada 17. oktobrī Rīgā. Otrā pasaules kara beigās 1944. gadā kopā ar ģimeni devās bēgļu gaitās uz Vāciju, 1950. gadā pārcēlās uz dzīvi ASV. 1954. gadā absolvēja Minesotas Universitāti. 1964. gadā kļuva par pedagogu Ņujorkas universitātes Liberālo mākslu koledžā. 1982. gadā kļuva par māksliniecisko vadītāju mūzikas festivālā Music in the Mountains, kā arī sāka vadīt mūsdienu mūzikas ansambli Pone Ensemble for New Music. Komponējis simfoniskos darbus, kamermūziku.
1992. gadā kļuva par Latvijas Komponistu savienības biedru. 1992. gadā saņēma Pasaules brīvo latviešu apvienības KF prēmiju. Miris 1994. gada 15. martā Ņujorkā.
Malaysia Airlines reiss 17

Izmeklēšana

Izmeklēšanu vadīja Nīderlandes Drošības padome. 2014. gada septembrī tika izdots sākotnējais ziņojums, galīgais negadījuma ziņojums tika gaidīts 2015. gada oktobrī.
2016. gada 28. septembrī starptautiskie izmeklētāji paziņoja, ka Malaysia Airlines reisa 17 lidmašīna tika notriekta ar Buk raķeti no prokrievisko separātistu kontrolētās teritorijas Ukrainā.
2019. gada 19. jūnijā starptautiskā izmeklētāju grupa nosauca četrus cilvēkus, kurus tur aizdomās par saistību ar lidmašīnas MH17 katastrofu. Trīs no aizdomās turētajiem ir Krievijas pilsoņi. Lidmašīnu notrieca no raķešu iekārtas “Buk”, kas piederēja Krievijas armijas Pretgaisa aizsardzības spēku 53. Kurskas brigādei.
Burtnieku luterāņu baznīca

Burtnieku Svētās Marijas baznīca ir luterāņu dievnams, kas atrodas pie Dūres, Burtnieku ezera dienvidaustrumu krastā Burtnieku novadā. Tā ir viena no vecākajām baznīcām Latvijā.

Vēsture

Uzskata, ka senākā Burtnieku katoļu baznīca celta pēc 1224. gada, kad Tālavas dalīšanas līgumā Zobenbrāļu ordenis ieguva Tālavas letgaļu Burtnieku pilsnovada zemes. Vartbergas Hermaņa Livonijas hronikā pieminēts, ka Livonijas ordeņa mestra Villekina un Rīgas arhibīskapa Johana I valdīšanas laikā līdz 1284. gadam uzceltas Burtnieku,  Valmieras, Cēsu un Trikātas baznīcas. Senākā baznīca atradusies pie Burtnieku pils. 1434. gadā pirmo reizi pieminēts Burtnieku draudzes novads (Burtenigh).
Zviedru Vidzemes laikā 1654. gadā Burtnieku baznīca ugunsgrēkā nodega, 1669. gadā atjaunota. 1683. gadā uzsāka jaunas gotiskas mūra baznīcas celšanu tagadējā tās atrašanās vietā. Saglabājusies 1684. gadā izgatavotā kancele, ko rotā piecu evaņģēlistu tēlu gleznojumi. 1691. gadā baznīcā uzsādīts jauns altāris. 
Pēc Lielā Ziemeļu kara beigām par Burtnieku mācītāju kalpoja J. B. Fišers. 1746. gadā nodega blakus baznīcai esošā Burtnieku mācītājmuiža un bojā gāja visas vecās baznīcas grāmatas. Draudzes mācītājs no 1769. līdz 1816. gadam bija J. H. Guleke. 1779. gadā iesvētīja jaunas ērģeles, 1780. gadā draudze nopirka sudraba biķeri un dievmaizīšu trauku. 1805. gadā tika atjaunots baznīcas tornis, 1810. gadā ieviesa jauno latviešu dziesmu grāmatu.
No 1817. gada Burtnieku draudzes mācītājs bija V. F. Parots (Tērbatas Universitātes rektora G. F. Parota dēls), pēc viņa T. L. Girgensons. 1863. gadā tornī iespēra zibens un tas nodega, 1866. gadā uzcelts par jaunu.      
1934. gadā pie Burtnieku baznīcas iestādīja Varoņu birzi, kurā 1937. gadā atklāja Nikolaja Maulica darināto pieminekli Pasaules karā un Latvijas Brīvības cīņās kritušajiem Burtnieku draudzes locekļiem.
Latvijas PSR laikā 1962. gadā Burtnieku baznīcu atsavināja draudzei nolūkā tur ierīkot koncertzāli, pazuda altāra gleznas, daļēji gāja bojā baznīcas interjers. 1981. gadā Burtnieku baznīcā Kultūras ministrijas Restaurācijas pārvalde uzsāka izpētes darbus. Tika pieņemts lēmums izveidot baznīcu par Rundāles muzeja filiāli un tajā izvietot reliģiskās glezniecības ekspozīciju.
Draudze atjaunojās Atmodas kustības laikā 1988. gadā, no 1988. līdz 1993. gadam veica baznīcas restaurāciju. Kopš 1992. gada baznīca ir draudzes īpašums. 2007. gadā izgatavotas vēsturisko altārgleznu kopijas (mākslinieks A. Začests).
Ventspils

Venti

2011. gada oktobrī Ventspils pilsēta laida apgrozībā savu valūtu — ventus — ar 6 dažādiem nomināliem: 5; 10; 20; 50,100 un 500. 100 ventu atbilda 1 Latvijas latam, bet tie neaizstāja Latvijas nacionālo valūtu latu. Šobrīd 100 ventu atbilst 1 €, bet neaizstāj vienoto Eirovalūtu.
Venti ir nemonetārs norēķināšanās līdzeklis Ventspilī. Venti ir vietējā naudas vienība, kas sniedz privilēģijas, apmeklējot dažādas aktīvās atpūtas un izklaides vietas, tūrisma objektus un kafejnīcas Ventspilī. Uz visām ventu naudas zīmēm ir attēlotas govis, kuras savulaik veidojuši ievērojamākie Latvijas mākslinieki starptautiskajam mākslas un mecenātisma projektam "Ventspils Govju parāde 2002". Uz ventiem attēlotās govis ir izvietotas Ventspils pilsētvidē un joprojām ir tūristu iecienītākie apmeklēšanas objekti.
Hermanis Samsons

Biogrāfija

Hermanis Samsons dzimis 1579. gada 4. martā Rīgas brīvpilsētā, tās sardzes kapteiņa Nīmana Samsona ģimenē. 1599. gadā viņš sāka studēt Rostokas un Vitenbergas universitātēs. 1605. gadā kļuva par maģistru un mācītāju Vitenbergas baznīcā. Polijas-Zviedrijas kara laikā viņš atgriezās Rīgā un 1608. gadā kļuva par Rīgas Domskolas inspektoru. Šajā laikā viņš bija luterāņu mācītājs bez draudzes. 1609. gada 24. jūnijā Samsons apprecēja Helēnu Hartmani, Rīgas tirgotāja Bruno Hartmaņa meitu. 1611. gadā Samsons kļuva par Doma baznīcas mācītāju, bet 1616. gadā par Pētera baznīcas virsmācītāju. Samsons bija pazīstams, kā labs Bībeles pazinējs (saukts Herculles biblicus) un ass Romas katoļu baznīcas, īpaši jezuītu pretinieks. 1619. gada 16. jūnijā viņam piedzima dēls, kuru arī nosauca par Hermani. Meita Elizabete dzima ap 1622. gadu. 1621. gadā pēc Rīgas ieņemšanas Samsons teica apsveikšanas sprediķi Zviedrijas karalim Gustavam II Ādolfam, kurš, savukārt, 1622. gadā iecēla Hermani Samsonu par Vidzemes superintendentu (1622–1643). 1631. gadā Rīgas rāte pēc viņa priekšlikuma uz Domskolas bāzes pilsētā dibināja Akadēmisko ģimnāziju, un Samsons kļuva par šīs ģimnāzijas rektoru un profesoru, un pasniedza studentiem teoloģiju. Bet 1633. gadā pēc Virskonsistorijas nodibināšanas kļuva par tās viceprezidentu. Hermaņa Samsona darbība bija pienācīgi novērtēta un 1640. gadā viņš tika iecelts muižnieku kārtā ar vārdu Samson von Himmelstierna. Hermanis Samsons miris Rīgā 1643. gada 16. decembrī.

Atspoguļojums kultūrā

Minhenes Karaliskā stikla glezniecības darbnīca Rīgas Domam 1885. gadā pagatavoja vitrāžu "„Rīgas delegācija sveic Zviedrijas karali Gustavu II Ādolfu 1621.gada 25.septembrī”". Tajā attēlots Hermanis Samsons, kurš kopā ar delegāciju sagaida Gustavu II Ādolfu.
Hermanis Samsons ir viens no varoņiem Rutku Tēva vēsturiskajā romānā "Trīs vella kalpi", kā arī Rīgas kinostudijas 1970. gada filmā "Vella kalpi" un 1972. gada filmā "Vella kalpi Vella dzirnavās". Filmās Samsona lomu spēlē Kārlis Sebris.
Meitene vilcienā

Sižets

Reičela Vatsone ir bezdarbniece, kurai ir problēmas ar alkoholu un kura nesen šķīrusies no sava vīra Toma. Katru dienu viņa bezmērķīgi brauc ar vilcienu, kas brauc garām gan Reičelas vīra mājai, gan Toma kaimiņiem, Skotam un Meganai Hipveliem, kurus Megana dievina. Kādu dienu Megana pazūd bez vēsts, bet Reičela neatceras notikumus tajā liktenīgajā dienā, kad Megana pazūd. Cenšoties atcerēties, kas ar viņu šajā dienā notika, Reičela nonāk pie dažādiem jauniem un šokējošiem atklājumiem.
Fiat 3000

Izmantošana

Izmantots kaujās 1926. gada ziemā Lībijā, 1935. gadā — Abesīnijā, 1940. gadā — grieķu-itāļu frontē, 1943. gadā — Sicīlijas aizstāvēšanā, kur lielāko daļu no itāļu rīcībā esošajiem Fiat-3000 ieraka zemē, izmantojot tos kā stacionārus ugunspunktus. Bijis Latvijas (1926. gadā Latvijas valdība Itālijā pasūtīja 6 Fiat-3000, kurus saņēma 1927. gadā), Lietuvas, Albānijas, Abesīnijas un Itālijas armiju bruņojumā.
Datu izvilkšana, transformēšana un ielāde

Datu izvilkšana

Datus, kas tiks izmantoti datu noliktavās, vispirms ir nepieciešams izvilkt (extract) no esošām sistēmām. Liela apjoma izvilkšana noris datu noliktavas radīšanas brīdī, bet periodiska, mazāka apjoma – tās atjaunošanas brīžos.
Ir būtiski, lai dati informācijas avotā būtu bez loģikas kļūdām, piemēram, ja ierakstam par veiktu pirkumu trūkst atbilstoša ieraksta par pircēju, šī kļūda ir jānovērš pirms izvilkšanas. Lai no tā izvairītos, datubāžu izstrādātāji mēdz ieviest kļūdu pārbaudes algoritmus savās datubāzēs. Šīs darbības ir nepieciešams, lai ETL process noritētu pēc iespējas gludāk. Bieži neatbilstības var novērot, ja informācijas sistēmas pieļauj ievadīt datus brīvā formā. Šādos gadījumos dati, kas saturiski ir identiski, var būtiski atšķirties formas ziņā. Pirms tie tiek izmantoti analīzei, datus ir nepieciešams standartizēt.

Ielāde

Kad dati ir attīrīti un transformēti atbilstoši datu noliktavas struktūrai, tos ir iespējas ielādēt. ETL izstrādātāji var veikt dažas, nelielas transformācijas ielādes procesa laikā, tomēr visas būtiskās pārmaiņas uz ielādes brīdi jau ir veiktas.
Sākotnēji ielāde datu noliktavā sastāv no tabulu aizpildīšanas noliktavas shēmā un to apstiprināšanas izmantošanai.
Ielāde datu noliktavās bieži satur liela apjoma datu pārsūtīšanu no avota sistēmām, pagaidu datubāzēm u.c. avotiem uz noliktavu. Tā kā šī operācija iesaistītajām sistēmām ir noslogojoša, tā parasti tiek veikta laika posmā, kad sistēma tiek izmantota vismazāk. Pēc tam, kad dati ir ielādēti, parasti tiek veikta ierakstu atbilstību analīze, lai pārbaudītu, vai dati no faktu un dimensiju tabulām savstarpēji korekti saistīti. Pastāv dažādi ielādes veidi. Parasti dati tiek vai nu pārrakstīti, vai arī nepārtraukti papildināti. Lielākas datu noliktavas nodrošina arī iespēju aplūkot visu veikto izmaiņu vēsturi. Pastāv arī iespējas ne tikai pilnībā ielādēt/pārlādēt visu datu noliktavu, bet gan atjaunot tikai tās daļu, kas būtiski samazina gan sistēmas noslodzi, gan arī uzņēmuma izdevumus.
Sanācija (ekonomika)

Sanācija (latīņu: sanatio - atveseļošana, ārstēšana) ir maksātnespējas procesa risinājums, plānveidīgi pasākumi nolūkā novērst parādnieka iespējamo bankrotu, atjaunot maksātspēju un apmierināt kreditoru prasības. Izšķiroties par konkrēta uzņēmuma sanāciju, vispirms ir jāizvērtē, vai šo uzņēmumu vispār ir vērts glābt no bankrota.
Hyophorbe amaricaulis

Apraksts

Palmas augstums aptuveni 12 m. Stumbrs salīdzinoši slaids. Ziedi krēmaini balti, taču centieni daudzu gadu garumā panākt pašapputeksnēšanos un dīgtspējīgu atvašu rašanos nav bijuši sekmīgi.

Izplatība

Suga aprakstīta 1700. gadā no Pītera Bota kalna apkārtnē iegūtajiem eksemplāriem salas ziemeļrietumu daļā, kad palma, domājams, vēl bija plaši izplatīta.
Maurīcija tika atklāta aptuveni 1500. gadā, un kolonizācijas laikā endēmie meži tika nesaudzīgi izcirsti vai aizvietoti ar svešzemju augiem, kuri bieži arī nomāca un izspieda vietējo veģetāciju. Rezultātā izmira liela daļa vietējo augu un dzīvnieku sugu, un nelielajai salai piederīgie meži mūsdienās klāj mazāk nekā 2% tās teritorijas, pamatā Melnās upes aizas nacionālā parka teritorijā.
Grasshopper Club Zürich

Vēsture

Klubu 1886. gada 1. septembrī nodibināja angļu students Toms E. Grifits. Tas ir otrs vecākais Šveices futbola klubs aiz FC St. Gallen. Pirmo spēli klubs aizvadīja tā paša gada oktobrī pret ETH. 1893. gadā Grasshopper kļuva par pirmo Šveices komandu, kura spēlēja Vācijā.
1896. gadā klubs sadalījās, izveidojot vēl vienu Cīrihes komandu - FC Zürich, un kopš tā laika šie klubi ir nesamierināmi pretinieki. Nākamajos gados Grasshopper kļuva par pirmajiem Šveices čempioniem un spēja iegūt šo titulu 27 reizes, kā arī 21 reizi ieguva Šveices kausu. 1909. gadā Grasshopper izstājās no futbola federācijas līdz pat 1919. gadam (1. Pasaules kara beigām).
Šobrīd šā klubā kluba biedri var nodarboties arī ar airēšanu, hokeju, tenisu, lauka hokeju, kērlingu un skvošu.